FI Euroopan unionin virallinen lehti L 84/8

KOMISSION ASETUS (EY) N:o 473/2006,

annettu 22 päivänä maaliskuuta 2006,

yhteisössä toimintakieltoon asetettuja lentoliikenteen harjoittajia koskevan Euroopan parlamentin ja neuvoston asetuksen (EY) N:o 2111/2005 II luvussa tarkoitetun yhteisön luettelon laatimissäännöistä

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisössä toimintakieltoon asetettuja lentoliikenteen harjoittajia koskevan yhteisön luettelon laatimisesta ja lennon suorittavan lentoliikenteen harjoittajan ilmoittamisesta lentomatkustajille sekä direktiivin 2004/36/EY 9 artiklan kumoamisesta 14 päivänä joulukuuta 2005 annetun Euroopan parlamentin ja neuvoston asetuksen (EY) N:o 2111/2005 (1) (jäljempänä ’perusasetus’) ja erityisesti sen 8 artiklan,

sekä katsoo seuraavaa:

(1) Perusasetuksen luvussa II säädetään menettelyistä, joilla ajantasaistetaan yhteisössä toimintakieltoon asetettuja lentoliikenteen harjoittajia koskevaa yhteisön luetteloa sekä menettelyistä, joilla jäsenvaltiot voivat tietyissä olosuhteissa toteuttaa poikkeustoimenpiteitä toimintakieltojen asettamiseksi niiden alueella.

(2) Näitä menettelyjä koskevien ohjeiden voimaansaattamiseksi on tarpeen toteuttaa tiettyjä täytäntöönpanotoimia.

(3) Erityisesti on tarpeen määrittää tiedot, jotka jäsenvaltion on toimitettava sen pyytäessä komissiolta perusasetuksen 4 artiklan 2 kohdan mukaista päätöstä ajantasaistaa yhteisön luetteloa asettamalla uusi toimintakielto, poistamalla olemassa oleva toimintakielto tai muuttamalla toimintakieltoon liittyviä ehtoja.

(4) On tarpeen säätää ehdoista, jotka koskevat yhteisön luettelon ajantasaistamiseksi tehtävien komission päätösten kohteena olevien lentoliikenteen harjoittajien oikeutta tulla asiassa kuulluiksi.

(5) Perusasetuksen mukaan komission on luetteloa ajantasaistaessaan otettava asianmukaisesti huomioon tarve tehdä ripeästi päätöksiä ja noudattaa kiireellisissä tapauksissa erityismenettelyä.

(6) Komission olisi saatava riittävät tiedot kaikista jäsenvaltioiden perusasetuksen 6 artiklan 1 ja 2 kohdan mukaisesti poikkeustoimenpiteinä asettamista toimintakielloista.

(7) Tässä asetuksessa säädetyt toimenpiteet ovat lentoturvallisuuskomitean (2) lausunnon mukaiset,

ON ANTANUT TÄMÄN ASETUKSEN:

1 artikla

Aihe

Tässä asetuksessa säädetään yksityiskohtaisista säännöistä perusasetuksen II luvussa tarkoitettuja menettelyjä varten.

2 artikla

Jäsenvaltioiden pyynnöt ajantasaistaa yhteisön luetteloa

1. Jäsenvaltion, joka pyytää perusasetuksen 4 artiklan 2 kohdan mukaisesti komissiota ajantasaistamaan yhteisön luetteloa, on toimitettava komissiolle tämän asetuksen liitteessä A luetellut tiedot.

2. Edellä 1 kohdassa tarkoitetut pyynnöt on toimitettava kirjallisesti komission pääsihteeristöön. Lisäksi liitteessä A määritellyt tiedot on samanaikaisesti toimitettava sähköisesti komission energian ja liikenteen pääosaston toimivaltaisille yksiköille. Ellei soveltuvaa sähköistä menetelmää ole käytettävissä, tiedot on toimitettava käyttäen nopeinta mahdollista muuta menetelmää.

3. Komissio ilmoittaa asiasta muille jäsenvaltioille lentoturvallisuuskomitean edustajien välityksellä noudattaen komitean työjärjestyksessä määriteltyä menettelyä; komissio ilmoittaa asiasta myös Euroopan lentoturvallisuusvirastolle.

3 artikla

Lentoliikenteen harjoittajan toiminnan lakisääteisestä valvonnasta vastaavien viranomaisten kuuleminen

1. Jäsenvaltion, joka kaavailee perusasetuksen 4 artiklan 2 kohdan mukaista pyyntöä komissiolle, on otettava komissio ja muut jäsenvaltiot mukaan yhteydenpitoon kyseisen lentoliikenteen harjoittajan toiminnan lakisääteisestä valvonnasta vastaavien viranomaisten kanssa.

2. Ennen perusasetuksen 4 artiklan 2 kohdan ja 5 artiklan mukaisia päätöksiä on mahdollisuuksien mukaan kuultava kyseisen lentoliikenteen harjoittajan toiminnan lakisääteisestä valvonnasta vastaavia viranomaisia. Aina kun se on mahdollista, kuulemiset on toimitettava komission ja jäsenvaltioiden yhteistyönä.

3. Jos asian kiireellisyys niin vaatii, yhteiset kuulemiset voidaan toteuttaa vasta 2 kohdassa tarkoitettujen päätösten tekemisen jälkeen. Tässä tapauksessa kyseisille viranomaisille on ilmoitettava aikomuksesta tehdä 4 artiklan 2 kohdan tai 5 artiklan 1 kohdan mukainen päätös.

4. Yhteiskuulemiset voidaan toteuttaa kirjeenvaihtona tai paikan päällä, jotta tarvittavien todisteiden keruu on mahdollista.

4 artikla

Lentoliikenteen harjoittajan oikeus tulla kuulluksi

1. Harkitessaan perusasetuksen 4 artiklan 2 kohdan tai 5 artiklan mukaista päätöstä, komissio toimittaa kyseiselle lentoliikenteen harjoittajalle tiedoksi päätöksen perusteena käytettävät keskeiset tosiseikat ja näkemykset. Lentoliikenteen harjoittajalla on mahdollisuus esittää kirjalliset huomionsa komissiolle 10 työpäivän kuluessa tietojen toimittamisesta.

2. Komissio ilmoittaa asiasta muille jäsenvaltioille lentoturvallisuuskomitean edustajien välityksellä noudattaen komitean työjärjestyksessä määriteltyä menettelyä. Lentoliikenteen harjoittajalla on pyynnöstään mahdollisuus esittää kantansa suullisesti ennen päätöksen tekemistä. Suullinen kanta olisi mahdollisuuksien mukaan esitettävä lentoturvallisuuskomitealle. Kantaa suullisesti esittäessään lentoliikenteen harjoittaja voi halutessaan käyttää tukenaan sen toiminnan valvonnasta vastaavia viranomaisia.

3. Kiireellisissä tapauksissa komission ei tarvitse noudattaa 1 kohtaa ennen perusasetuksen 5 artiklan 1 kohdan mukaisen tilapäistoimenpiteen toteuttamista.

4. Tehtyään perusasetuksen 4 artiklan 2 kohdan tai 5 artiklan mukaisen päätöksen komissio ilmoittaa asiasta viipymättä lentoliikenteen harjoittajalle ja kyseisen lentoliikenteen harjoittajan toiminnan valvonnasta vastaaville viranomaisille.

5 artikla

Täytäntöönpano

Jäsenvaltioiden on ilmoitettava komissiolle kaikista perusasetuksen 4 artiklan 2 kohdan tai 5 artiklan mukaisen komission päätöksen täytäntöönpanemiseksi toteuttamistaan toimista.

6 artikla

Jäsenvaltion toteuttamat poikkeustoimenpiteet

1. Jäsenvaltion asetettua lentoliikenteen harjoittajan alueellaan välittömään toimintakieltoon perusasetuksen 6 artiklan 1 kohdan mukaisesti, sen on viipymättä ilmoitettava asiasta komissiolle ja toimitettava liitteessä B luetellut tiedot.

2. Jäsenvaltion asetettua lentoliikenteen harjoittajan toimintakieltoon tai päätettyä pitää lentoliikenteen harjoittajan toimintakielto voimassa perusasetuksen 6 artiklan 2 kohdan mukaisesti, sen on viipymättä ilmoitettava asiasta komissiolle ja toimitettava liitteessä C luetellut tiedot.

3. Edellä 1 ja 2 kohdassa tarkoitetut tiedot on toimitettava kirjallisesti komission pääsihteeristöön. Lisäksi ne on samanaikaisesti toimitettava sähköisesti komission energian ja liikenteen pääosaston toimivaltaisille yksiköille. Ellei soveltuvaa sähköistä menetelmää ole käytettävissä, tiedot on toimitettava käyttäen nopeinta mahdollista muuta menetelmää.

4. Komissio ilmoittaa asiasta muille jäsenvaltioille lentoturvallisuuskomitean edustajien välityksellä noudattaen komitean työjärjestyksessä määriteltyä menettelyä.

7 artikla

Voimaantulo

Tämä asetus tulee voimaan ensimmäisenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä maaliskuuta 2006. Komission puolesta Jacques BARROT Varapuheenjohtaja

(1) EUVL L 344, 27.12.2005, s. 15.

(2) Perustettu teknisten sääntöjen ja hallinnollisten menettelyjen yhdenmukaistamisesta siviili-ilmailun alalla 16 päivänä joulukuuta 1991 annetun neuvoston asetuksen (ETY) N:o 3922/91 (EYVL L 373, 31.12.1991, s. 4) 12 artiklalla.

LIITE A Jäsenvaltion toimittamat tiedot sen pyytäessä perusasetuksen 4 artiklan 2 kohdan mukaista päätöstä Jäsenvaltion, joka pyytää perusasetuksen 4 artiklan 2 kohdan mukaisesti yhteisön luettelon ajantasaistamista, on toimitettava komissiolle seuraavat tiedot: Pyynnön tekevä jäsenvaltio — Virallisen yhteyshenkilön nimi ja asema — Virallisen yhteyshenkilön sähköpostiosoite tai puhelinnumero. Lentoliikenteen harjoittaja ja ilma-alus — Kyseinen lentoliikenteen harjoittaja: virallinen nimi (sellaisena kuin se on lentotoimintaluvassa tai vastaavassa, toiminimi (jos muu kuin virallinen nimi), lentotoimintaluvan numero (jos sellainen on), ICAO-tunnusnumero (jos tiedossa) ja täydelliset yhteystiedot — Kyseisen lentoliikenteen harjoittajan toiminnan valvonnasta vastaavan viranomaisen nimi ja täydelliset yhteystiedot — Kyseisen ilma-aluksen tyyppi, rekisteröintivaltio, rekisterinumero ja, jos saatavilla, sarjanumero. Pyydetty päätös — Pyydetyn päätöksen tyyppi: toimintakiellon asettaminen, toimintakiellon poistaminen tai toimintakiellon ehtojen muuttaminen — Pyydetyn päätöksen laajuus (kaikki tai yksittäiset tietyn valvontaviranomaisen vastuuseen kuuluvat lentoliikenteen harjoittajat, tietty ilma-alus tai tietty ilma-alustyyppi). Pyyntö asettaa toimintakielto — Tarkka kuvaus (esim. tarkastuksen tulokset) turvallisuusongelmasta tai -ongelmista, jonka/joiden vuoksi täydellistä tai osittaista toimintakieltoa pyydetään (esitettynä järjestyksessä sen mukaan, mihin perusasetuksen liitteessä olevista yhteisistä perusteista ne liittyvät) — Yleiskuvaus suositelluista ehdotetun toimintakiellon peruuttamisen/poistamisen ehdoista, joita käytetään perustana kyseisen lentoliikenteen harjoittajan toiminnan valvonnasta vastaavan viranomaisen kanssa laadittavassa korjaussuunnitelmassa. Pyyntö poistaa toimintakielto tai muuttaa toimintakiellon ehtoja — Hyväksytyn korjaussuunnitelman, jos sellainen on, päiväys ja sisältö — Todisteet hyväksytyn korjaussuunnitelman, jos sellainen on, noudattamisesta — Kyseisen lentoliikenteen harjoittajan toiminnan valvonnasta vastaavan viranomaisen nimenomainen kirjallinen vakuutus siitä, että korjaussuunnitelma on toteutettu. Julkisuus — Tieto siitä, onko jäsenvaltio julkistanut pyyntönsä.

LIITE B Jäsenvaltion ilmoitus perusasetuksen 6 artiklan 1 kohdan mukaisista poikkeustoimenpiteistä toimintakiellon asettamiseksi sen alueella Jäsenvaltion, joka ilmoittaa asettaneensa lentoliikenteen harjoittajan alueellaan toimintakieltoon perusasetuksen 6 artiklan 1 kohdan mukaisesti, on toimitettava komissiolle seuraavat tiedot: Ilmoituksen tekevä jäsenvaltio — Virallisen yhteyshenkilön nimi ja asema — Virallisen yhteyshenkilön sähköpostiosoite tai puhelinnumero. Lentoliikenteen harjoittaja ja ilma-alus — Kyseinen lentoliikenteen harjoittaja: virallinen nimi (sellaisena kuin se on lentotoimintaluvassa tai vastaavassa), toiminimi (jos muu kuin virallinen nimi), lentotoimintaluvan numero (jos sellainen on), ICAO-tunnusnumero (jos tiedossa) ja täydelliset yhteystiedot — Kyseisen lentoliikenteen harjoittajan toiminnan valvonnasta vastaavan viranomaisen nimi ja täydelliset yhteystiedot — Kyseisen ilma-aluksen tyyppi, rekisteröintivaltio, rekisterinumero ja, jos saatavilla, sarjanumero. Päätös — Päätöksen päiväys, kellonaika ja voimassaoloaika — Kuvaus päätöksestä, jolla toimilupa tai tekninen lupa evätään tai peruutetaan määräajaksi tai kokonaan, tai jolla luvalle asetetaan rajoituksia — Päätöksen laajuus (kaikki tai yksittäiset tietyn valvontaviranomaisen vastuuseen kuuluvat lentoliikenteen harjoittajat, tietty ilma-alus tai tietty ilma-alustyyppi) — Kuvaus ehdoista, joiden täyttyessä jäsenvaltio voi poistaa/peruuttaa toimiluvan tai teknisen luvan epäämisen, peruuttamisen määräajaksi tai kokonaan tai rajoittamisen. Turvallisuusongelma — Tarkka kuvaus (esim. tarkastuksen tulokset) turvallisuusongelmasta tai -ongelmista, jonka vuoksi täydellistä tai osittaista toimintakieltoa pyydetään (esitettynä järjestyksessä sen mukaan, mihin perusasetuksen liitteessä olevista yhteisistä perusteista ne liittyvät). Julkisuus — Tieto siitä, onko jäsenvaltio julkistanut toimenpidekieltonsa.